b'\n_START_ARTICLE_\nMikha\xc3\xafl Tukhatxevski\n_START_SECTION_\nBiografia\n_START_PARAGRAPH_\nTukhatxevski va n\xc3\xa9ixer a Alexandrovskoye (avui al districte de Safonovsky, prov\xc3\xadncia de Smolensk), en el si d\'una fam\xc3\xadlia d\'arist\xc3\xb2crates d\'origen polon\xc3\xa8s. Es gradu\xc3\xa0 a l\'Escola Militar Aleksandrovskoye el 1914, i s\'un\xc3\xad al Regiment de Gu\xc3\xa0rdies de Semyenovsky. Amb rang de Tinent de 2a durant la Primera Guerra Mundial, obtingu\xc3\xa9 diverses condecoracions per valentia personal en combat. Despr\xc3\xa9s d\'haver estat fet presoner pels alemanys al febrer de 1915, fug\xc3\xad en 4 ocasions dels camps; recapturat cada vegada, finalment fou internat a la fortalesa d\'Ingolstadt, on coincid\xc3\xad amb un altre pres incorregible, el llavors capit\xc3\xa0 Charles de Gaulle._NEWLINE_La seva cinquena evasi\xc3\xb3 va tenir \xc3\xa8xit, i torn\xc3\xa0 a R\xc3\xbassia a l\'octubre de 1917. Despr\xc3\xa9s de l\'esclat de la Revoluci\xc3\xb3 Russa, s\'un\xc3\xad al Partit Bolxevic.\n_START_SECTION_\nGuerra Civil\n_START_PARAGRAPH_\nEsdevingu\xc3\xa9 oficial de l\'Ex\xc3\xa8rcit Roig i, donada la seva gran capacitat, ascend\xc3\xad r\xc3\xa0pidament a l\'escalaf\xc3\xb3. Durant la Guerra Civil Russa tingu\xc3\xa9 la responsabilitat de defensar Moscou. El Comissari de Defensa Bolxevic Lev Trotski don\xc3\xa0 a Tukhatxevski el comandament del 5\xc3\xa8. Ex\xc3\xa8rcit el 1919, i dirig\xc3\xad la campanya per capturar Sib\xc3\xa8ria a les Forces Blanques d\'Aleksandr Koltxak. Tamb\xc3\xa9 ajud\xc3\xa0 a derrotar el general Anton Denikin a Crimea el 1920.\n_START_SECTION_\nLa supressi\xc3\xb3 dels al\xc3\xa7aments anti-bolxevics\n_START_PARAGRAPH_\nTant la Rebel\xc2\xb7li\xc3\xb3 de Kronstadt com la rebel\xc2\xb7li\xc3\xb3 camperola de Tambov van ser suprimides per forces sota el comandament de Tukhatxevski. Sota ordres directes seves, l\'Ex\xc3\xa8rcit Roig empr\xc3\xa0 per primer cop armes qu\xc3\xadmiques, dirigides a la poblaci\xc3\xb3 civil durant la rebel\xc2\xb7li\xc3\xb3 de Tambov.\n_START_SECTION_\nGuerra Poloneso-Sovi\xc3\xa8tica\n_START_PARAGRAPH_\nTukhatxevski comand\xc3\xa0 als ex\xc3\xa8rcits sovi\xc3\xa8tics durant la Guerra Poloneso-Sovi\xc3\xa8tica el 1920, i fou derrotat per J\xc3\xb3zef Pi\xc5\x82sudski als afores de Vars\xc3\xb2via. Va ser durant la guerra amb Pol\xc3\xb2nia quan Tukhatxevski entr\xc3\xa0 en conflicte per primer cop amb Stalin. Cadascun culpava a l\'altre del frac\xc3\xa0s sovi\xc3\xa8tic a capturar Vars\xc3\xb2via, que port\xc3\xa0 a la derrota sovi\xc3\xa8tica a la guerra. Tukhatxevski \xc3\xa9s sovint criticat pel control inadequat de les seves forces. Les seves ordres eren freq\xc3\xbcentment desobe\xc3\xafdes, fins i tot pels seus oficials d\'alt rang, cosa que port\xc3\xa0 els ex\xc3\xa8rcits sovi\xc3\xa8tics a greus errors durant la campanya. Per un altre costat, Tukhatxevski afirm\xc3\xa0 que no podia triar els seus comandants de divisi\xc3\xb3 o moure el seu quarter general de Moscou per motius pol\xc3\xadtics. L\'animositat entre ell i Stalin prossegu\xc3\xad durant la d\xc3\xa8cada dels 30.\n_START_SECTION_\nLa reforma de l\'Ex\xc3\xa8rcit Roig\n_START_PARAGRAPH_\nTukhatxevski serv\xc3\xad com a Cap d\'Estat Major de l\'Ex\xc3\xa8rcit Roig (1925-1928), i com a Vice-Comissari de Defensa. Intent\xc3\xa0 transformar els destacaments revolucionaris irregulars de l\'Ex\xc3\xa8rcit Roig en un cos de militars professionals preparats, i particularment advoc\xc3\xa0 per una modernitzaci\xc3\xb3 industrialitzada de l\'Ex\xc3\xa8rcit Roig, reempla\xc3\xa7ant les forces de cavalleria per blindats. En aquestes etapes inicials, les seves idees van ser rebutjades per Stalin, aix\xc3\xad com pels alts comandaments sovi\xc3\xa8tics m\xc3\xa9s conservadors, i va ser retirat de l\'Estat Major i censurat per Stalin per animar el "militarisme roig". Com a resposta, escrigu\xc3\xa9 diversos llibres sobre la guerra moderna i, el 1931, despr\xc3\xa9s que Stalin accept\xc3\xa9s la necessitat d\'una mil\xc3\xadcia industrialitzada, s\'atorg\xc3\xa0 a Tukhatxevski un paper principal en la reforma de l\'ex\xc3\xa8rcit. Tamb\xc3\xa9 present\xc3\xa0 idees avan\xc3\xa7ades sobre l\'estrat\xc3\xa8gia militar, en particular sobre l\'\xc3\xbas combinat dels tancs i els avions en operacions de combat.\n_START_SECTION_\nLa teoria de les operacions profundes\n_START_PARAGRAPH_\nLa seva teoria de les operacions profundes, on formacions combinades de les diferents armes atacaven profundament darrere de les l\xc3\xadnies enemigues per destruir la rereguarda enemiga i la seva log\xc3\xadstica va rebre l\'oposici\xc3\xb3 de la major part dels alts comandaments (at\xc3\xa8s que entrava en contradicci\xc3\xb3 amb les t\xc3\xa8cniques cl\xc3\xa0ssiques de combat, vigents al moment), per\xc3\xb2 finalment va ser adoptada per l\'Ex\xc3\xa8rcit Roig a mitjans de la d\xc3\xa8cada dels 30. Aquesta teoria es manifest\xc3\xa0 a les Regulacions de combat de l\'Ex\xc3\xa8rcit Roig de 1929 i, m\xc3\xa9s desenvolupades, a Instruccions de combat profund de 1935. El concepte finalment es codific\xc3\xa0 a l\'ex\xc3\xa8rcit el 1936 a les Regulacions provisionals de combat de 1936. Un exemple inicial de l\'efectivitat del potencial de les operacions profundes s\'observa a la Batalla de Khalkhin Gol (agost i setembre de 1939), on un cos sovi\xc3\xa8tic sota el comandament de Gueorgui J\xc3\xbakov derrot\xc3\xa0 una for\xc3\xa7a japonesa superior. _NEWLINE_Amb la Gran Purga del cos d\'oficials de l\'Ex\xc3\xa8rcit Roig entre 1937 i 1939, les operacions profundes van caure en desgr\xc3\xa0cia, i nom\xc3\xa9s foren readoptades despr\xc3\xa9s de l\'empantanament de l\'Ex\xc3\xa8rcit Roig durant la Guerra d\'Hivern de 1939-40, quan la Uni\xc3\xb3 Sovi\xc3\xa8tica enva\xc3\xad Finl\xc3\xa0ndia. Es van emprar amb gran \xc3\xa8xit durant la Gran Guerra Patri\xc3\xb2tica en vict\xc3\xb2ries com Stalingrad i a l\'Operaci\xc3\xb3 Bagration.\n_START_SECTION_\nLa Caiguda\n_START_PARAGRAPH_\nEl 193], Tukhatxevski va ser promogut a Mariscal de la Uni\xc3\xb3 Sovi\xc3\xa8tica, amb nom\xc3\xa9s 42 anys. Al gener de 1936, Tukhatxevski visit\xc3\xa0 Gran Bretanya, Fran\xc3\xa7a i Alemanya. Durant aquestes visites contact\xc3\xa0 amb russos exiliats antiestalinistes i comen\xc3\xa7a a conspirar contra Stalin._NEWLINE_Tukhatxevski va ser arrestat el 22 de maig de 1937, acusat de "conspiraci\xc3\xb3 militar trotskista" i d\'espionatge per l\'Alemanya Nazi. Despr\xc3\xa9s d\'un judici secret, conegut com el Cas de l\'Organitzaci\xc3\xb3 Militar Trotskista Anti-Sovi\xc3\xa8tica, Tukhatxevski i 8 alts comandants militars m\xc3\xa9s van ser condemnats i executats el 12 de juny de 1937._NEWLINE_El 31 de gener de 1957, Tukhatxevski i els seus companys van ser declarats innocents de tots els c\xc3\xa0rrecs contra ells i van ser rehabilitats. Posteriorment, i ja abans de la caiguda de la Uni\xc3\xb3 Sovi\xc3\xa8tica, hi hagu\xc3\xa9 autors que van suggerir que realment havia existit una conspiraci\xc3\xb3 militar contra Stalin, i en la qu\xc3\xa8 Tukhatxevski realment havia estat involucrat._NEWLINE_Al seu llibre The Great Terror, l\'historiador brit\xc3\xa0nic Robert Conquest afirma que agents alemanys, sota la iniciativa de Heinrich Himmler, generaren documents que implicaven a Tukhatxevski en una conspiraci\xc3\xb3 amb l\'Estat Major alemany, amb tal de qu\xc3\xa8 Stalin sospit\xc3\xa9s d\'ell, i s\'afebl\xc3\xads la capacitat de defensa de la Uni\xc3\xb3 Sovi\xc3\xa8tica. Aquests documents (com diu Conquest), van passar al President de Txecoslov\xc3\xa0quia Edvard Bene\xc5\xa1, que els envi\xc3\xa0 de bona fe a Stalin._NEWLINE_Al llibre The Black Book of Communism: Crimes, Terror, Repression, s\'afirma que la confessi\xc3\xb3 de Tukhatxevski (escrita per ell mateix) estava tacada de sang. \xc3\x89s ben versemblant que tant ell com molts altres oficials van ser torturats abans que els executessin.'